Dr. M.J. du Plessis Gereformeerde Kerk Bellville Datum: 25 September 2005 (aand)
Sing vooraf: Skrifberyming 12-2:5.
Lofpsalm 63:1, 2, 3.
Skriflesing: Hebreërs 3:12 – 4:16.
Teks: Hebreërs 4:9; Kategismus Sondag 18.
Daar bly dus ’n sabbatsrus oor vir die volk van God; (Hebreërs 4:9 AFR53)
In Hebreërs 4 openbaar die Here aan ons dinge aangaande die ewige Sabbat
Josua het met die volk in die tydelike rus - Kanaän - ingetrek.
Die Here Jesus lei sy volk in die ewige hemelse rus in - sy liggaamlike hemelvaart is die voorspel daarvan.
Met die hemelvaart het die Here Jesus van ons af weggegaan en aan die regterhand van sy Vader plek ingeneem.
Ons mag dalk dink dat dit nou vir ons nadelig is dat ons Middelaar nie meer by ons is nie, maar in die hemel.
Maar dit is nie so nie: Hy het juis hemel toe gevaar om daarvandaan vir almal te sorg.
Ons het ‘n groot Hoëpriester, leer die Bybel hier, wat met sy versoeningswerk ‘n pad uit die dood uit gebaan het, waarop sy hele uitverkore volk Hom kan volg.
Hy is so magtig dat Hy met sy opstanding uit die dood almal wat Hom volg uit die lewe uit weglei in die Koninkryk van God in.
Hy woon nou in die heerlikheid van die hoogste hemele.
Hy is God self.
Hy het in die hemel ingegaan as Oorwinnaar oor die dood en oor alle magte van die hel.
In die hemel is sy miljoene engele wat sy dienaars is rondom Hom.
Op daardie oomblik van sy hemelvaart het die Here Jesus weer die volmaakte vreugde wat God by die skepping vir die mense in gedagte gehad het, herstel
Terselfdertyd doen Hy ook as die Seun van God vir ons voorbidding.
Daarvandaan regeer Hy as die Hoogste Regter en ewige Koning oor sy kerk en bewaar en versorg Hy elke uitverkorene.
Daarvandaan berei Hy die ewige saligheid vir die uitverkorenes voor.
Om hierdie ware en volmaakte gemeenskap met God te kon herstel, het God ‘n ewige Hoëpriester verordineer.
Ons kon nie voor God verskyn sonder om vernietig te word nie, want ons sondes is en was tot die dood toe - God het daaroor die doodstraf uitgespreek.
Ons kon dus nie voor God verskyn om vir ons sondes te gaan versoening doen nie
God het ons hierin begenadig deur hierdie ewige Hoëpriester te voorsien wat wel voor Hom kan en mag verskyn.
Hierdie Hoëpriester het vir ons versoening gedoen,want Hy het in ons plek voor God verskyn.
Hy het noodwendig die konsekwensies daarvan gedra ook, want die vernietigende toorn van God oor ons sondes het op Hom neergekom.
Die hele proses het die hoogtepunt bereik toe die Hoëpriester gekruisig is.
Aan die kruis het Hy sy lewe afgelê.
As bewys dat sy dood eg is, is Hy toe begrawe nadat daar eers ‘n gat in sy sy gesteek is.
Die oggend van die derde dag het die Hre Jesus opgestaan. Daar in die graf het die mens Jesus Chrustus se liggaam lewendig geword. Hy het die grafdoek wat om sy hoof was, opgevou en toe die engel die klip voor die opening van die graf wegrol, uitgestap in die lug buitekant die graf. Hy verskyn met sy menslike liggaam aan talle mense.
…aan wie Hy ook, ná sy lyde, Hom lewend vertoon het deur baie kentekens, terwyl Hy gedurende veertig dae aan hulle verskyn het en oor die dinge van die koninkryk van God gespreek het. (Handelinge 1:3 AFR53)
Die Bybel openbaar nêrens dat die Here Jesus hierdie menslike liggaam van Hom op enige stadium afgeskud het nie.
Selfs na sy opstanding het Hy dit nie gedoen nie - trouens die openbaring van die Here is juis dat sy menslike liggaam opgestaan het uit die dood.
Na veertig dae roep Hy sy dissipels bymekaar en vaar Hy met dieselfde menslike liggaam waarmee Hy uit die graf opgestaan het, na die hemel op en neem plek in aan die regterhand van God die Vader.
En nadat Hy dit gesê het, is Hy opgeneem terwyl hulle dit sien; en ’n wolk het Hom voor hulle oë weggeneem. (Handelinge 1:8-9 AFR53)
Al die jare het gelowiges gewonder en geworstel oor die kwessie van die Here Jesus se hemelvaart.
Het Hy regtig met ‘n menslike liggaam opgevaar?
Wat maak Hy met ‘n menslike liggaam daar in die hemel?
Die Hebreërbrief gee die antwoord: Jesus is God se ewige Hoëpriester.
Sy liggaam is die offer wat Hy aanbied ter versoening van al die uitverkorenes.
Daarom is Hy ons ten goede daar in die hemel.
Dit is juis waarom Hy vir ons voorbidding doen en ook voorbidding kan doen! Sy liggaam is juis die offer wat Hy aanbied.
Is Jesus werklik met sy liggaam in die hemel? Die apostel Johannes beskryf in apokaliptiese taal dat Hy die Here Jesus met sy gekruisigde liggaam in die hemel gesien het:
En ek het gesien, en kyk, in die middel van die troon en die vier lewende wesens en in die midde van die ouderlinge staan daar ’n Lam asof Hy geslag is, met sewe horings en sewe oë, wat die sewe Geeste van God is wat uitgestuur is oor die hele aarde. (Openbaring 5:6 AFR53)
Met die hemelvaart het Jesus plek ingeneem by die troon van God waarvandaan Hy sy strydende kerk op die aarde sien.
Sy liggaam daar is juis die bewys dat elke lid van sy kerk wat hier op aarde stry teen die duiwel en sy doodswerke eendag as totale mense in sy verdienste gaan oorwin oor die dinge soos die dood en sonde.
Hulle gaan lewende fisiese oorwinnaars wees in die koninkryk van God.
Sy liggaamlike teenwoordigheid daar in die hemel is die bewys daarvan.
Die dinge is baie moeilik om te verstaan, maar daar kom tye wanneer mens net moet glo, en nie redeneer en met die Here terugpraat nie. Dit is waarom ons oor hierdie moeilike saak in ons belydenis geskryf het dat uit al die gegewens in die Bybel moet volg dat die Godheid wel buite die Here Jesus se aangenome mensheid is, maar tog ook daarin is en persoonlik daarmee verenig bly.
Die laaste paar woorde van hierdie sin in ons belydenis is belangrik: maar tog ook daarin is en persoonlik daarmee verenig bly.
Die Here Jesus se mensheid is nie nou anders as wat dit tydens sy lewe op die aarde was nie. Hy is God, maar sy Godheid bly verenig met sy mensheid.
Miskien het dit tyd geword dat ons weer nuut moet besin oor wat ons bely, want baie van ons het dit al vergeet. Dit is waarom talle mense rondom ons bely dat hulle Jesus ken, maar as dit by die verhouding tussen sy Godheid en sy mensheid kom, dan het elkeen sy eie verklaring en sy eie storie daaroor.
Daar is by die Here net een waarheid, want God se reg loop nie op twee spore wat van mekaar af wegdraai nie!
Ons moet net een ding goed besef: Ons geloof kan net die eer van God dien as ons die waarheid en niks anders as God se geopenbaarde waarheid glo. Daar is talle “gelowe” in Christus, maar dis valse gelowe. Daarom is daar ‘n onderskeid tussen “ware geloof” en “valse geloof”.
Wat glo u?
Die strydende kerk is die gelowiges wat waarlik glo dat die Here Jesus hulle ewige God en Verlosser is.
Dis die wat seerkry in die lewe.
Dis ook hulle wat hulle ellendes besef, maar ook weet dat die Here hulle nooit vergeet of hulle saak eenkant toe skuif nie.
Dis ook hulle wat op die spoor van die Bybel bely dat Jesus met sy liggaam van die aarde af na die hemel toe opgevaar het.
Dis hulle wat glo dat Jesus hulle ook nou in die hemel ten goed is met sy liggaam - en dat sy liggaam juis die teëpand is dat ons ook met ons liggame gaan opstaan uit die dood.
Ons weet dat die Here Jesus na sy Godheid, majesteit, genade en Gees betref, Hy nooit meer van ons af weggaan nie
Kom ons lees saam wat ons in ons belydenis oor al die dinge geskryf het: Kategismus Sondag 18:
Skrifberyming 1-3:1, 3.
Datum: 25 September 2005 (aand)
Is ek nie ‘n apostel nie? Is ek nie vry nie? Het ek nie Jesus Christus, onse Here, gesien nie? Is julle nie my werk in die Here nie? (1 Korintiërs 9:1 AFR53)
en laaste van almal het Hy verskyn ook aan my as die ontydig geborene. (1 Korintiërs 15:8 AFR53)
En hy sê: Wie is U, Here? En die Here antwoord: Ek is Jesus wat jy vervolg. Dit is hard vir jou om teen die prikkels te skop. En terwyl hy bewe en verbaas was, sê hy: Here, wat wil U hê moet ek doen? En die Here antwoord hom: Staan op en gaan na die stad, en dit sal jou gesê word wat jy moet doen. En die manne wat saam met hom op pad was, het sprakeloos gestaan terwyl hulle wel die stem hoor, maar niemand sien nie. (Handelinge 9:5-7 AFR53)
En Ananías het gegaan en in die huis gekom en hom die hande opgelê en gesê: Saul, broeder, die Here het my gestuur, naamlik Jesus wat aan jou verskyn het op die pad waarmee jy gekom het, sodat jy weer kan sien en met die Heilige Gees vervul word. (Handelinge 9:17 AFR53)